b'\n_START_ARTICLE_\nKastis\xc3\xbcsteem\n_START_PARAGRAPH_\nKastis\xc3\xbcsteem on L\xc3\xb5una-Aasias, eelk\xc3\xb5ige Indias levinud \xc3\xbchiskonnakorraldus, mis p\xc3\xb5hineb kogu \xc3\xbchiskonna jagamisel kastidesse - religioosselt p\xc3\xb5hjendatud ja tagatud p\xc3\xa4rilikesse endogaamsetesse r\xc3\xbchmadesse, mille liikmete \xc3\xbchiskondlik positsioon ja lubatavad elukutsed on j\xc3\xa4igalt fikseeritud, mis on omavahel ranges hierarhias ning jagunevad omakorda arvukateks alamkastideks, mille piires toimib tavaliselt piiratud omavalitsus._NEWLINE_Kastis\xc3\xbcsteem on \xc3\xbcks seisusliku \xc3\xbchiskonna n\xc3\xa4iteid. Seisus on laiem m\xc3\xb5iste kui kast ning k\xc3\xb5ik seisuslikud \xc3\xbchiskonnad ei ole nii j\xc3\xa4igad ja sotsiaalset mobiilsust v\xc3\xa4listavad kui kasti\xc3\xbchiskond, kus kastireeglite rikkumine (n\xc3\xa4iteks suguline vahekord teise kasti kuuluva inimesega) v\xc3\xb5is olla karistatav \xc3\xbchtaegu nii usuliselt kui ka juriidiliselt (kriminaalkorras). Kast erineb ka \xc3\xbchiskonnaklassist, mis k\xc3\xbcll p\xc3\xa4rsib sotsiaalset mobiilsust, kuid ei pruugi seda indiviidi jaoks siiski v\xc3\xa4listada - nii n\xc3\xa4iteks v\xc3\xb5isid enamikus Euroopa \xc3\xbchiskondades j\xc3\xb5uka oskust\xc3\xb6\xc3\xb6lise v\xc3\xb5i talupoja j\xc3\xa4reltulijatest saada linnakodanikud ning kaupmehed p\xc3\xa4lvida teenete eest aadliseisuse. \xc3\x9chiskonnaklasside m\xc3\xa4\xc3\xa4ratlus on eelk\xc3\xb5ige majanduslik ning ka t\xc3\xa4nap\xc3\xa4eva kapitalismis eksisteerib klassi\xc3\xbchiskond, kastis\xc3\xbcsteem seevastu on suuresti religioosne ning sai t\xc3\xb5en\xc3\xa4oliselt alguse aarialaste sissetungiga Indiasse, kes liigitasid end k\xc3\xb5rgematesse kastidesse (braahmanid, k\xc5\xa1atrijad ja vai\xc5\xa1jad) ning surusid mitteaarialastest kohalikud madalaimasse kasti (\xc5\xa1uudrad) v\xc3\xb5i isegi v\xc3\xa4ljapoole kasti\xc3\xbchiskonda (nn kastitud ehk puutumatud). Kastis\xc3\xbcsteemi teemalisi teoreetilisi arutelusid on vahel eksitanud t\xc3\xb5ik, et India puutumatute sarnaseid "\xc3\xbchiskonnav\xc3\xa4liseid" r\xc3\xbchmi on esinenud paljudes teisteski \xc3\xbchiskondades: cagot\'d Baskimaal, buraku\'d Jaapanis, baekjeong\'id Koreas jne. Paiksetes \xc3\xbchiskondades on "v\xc3\xa4ljapoole \xc3\xbchiskonda" t\xc3\xb5rjutud ka r\xc3\xa4ndavaid rahvar\xc3\xbchmi nagu mustlased ja Briti saarte r\xc3\xa4ndurid (vastandina Indiale, kus kastis\xc3\xbcstemi kehtestanud aarialased n\xc3\xa4gid r\xc3\xa4ndkarjakasvatajaid k\xc3\xb5rgematena kui paikseid maaharijaid)._NEWLINE_Ehkki kastis\xc3\xbcsteem on seotud peamiselt hinduismiga ning Indias on seda kritiseerinud nii mitmed filosoofid kui ka moslemitest ja budistidest valitsejad, kuid praktikas p\xc3\xbcsis \xc3\xbchiskonna jaotus kastidesse endiselt ka moslemiriikides ja kristliku Suurbritannia v\xc3\xb5imu all. V\xc3\xa4ljaspool Indiat oli v\xc3\xb5i on kastis\xc3\xbcsteem levinud muuhulgas Nepalis, Sri Lankal ja Indoneesias. Tuhandeteks alamkastideks jaotumise t\xc3\xb5ttu on kastis\xc3\xbcsteem k\xc3\xbcll j\xc3\xa4ik ja keerukas, kuid varieerub regiooniti laialdaselt: nii v\xc3\xb5ivad n\xc3\xa4iteks v\xc3\xa4ikepoodnikud olla \xc3\xbches India piirkonnas vai\xc5\xa1jad ja teises \xc5\xa1uudrad._NEWLINE_T\xc3\xa4nap\xc3\xa4eval on kastis\xc3\xbcsteem ametlikult kaotatud nii Indias kui ka enamikus teistes riikides, ent selle praktiline j\xc3\xa4rgimine on traditsioonilistes \xc3\xbchiskondades endiselt levinud ning kandub inimeste liikumise kaudu teistessegi riikidesse. Nii v\xc3\xb5ideldakse kastilise diskrimineerimise vastu n\xc3\xa4iteks Suurbritannias, kus leidub arvukalt India ja Pakistani p\xc3\xa4ritolu elanikke. Indias loetakse kastis\xc3\xbcsteemi t\xc3\xa4nap\xc3\xa4eval igandiks, ning seda p\xc3\xbc\xc3\xbctakse v\xc3\xa4lja juurida positiivse diskrimineerimise abil, andes kastis\xc3\xbcsteemis halvemasse positsiooni langevatele \xc3\xbchiskonnagruppidele nagu India h\xc3\xb5imurahvad (scheduled tribes), dalitid ehk puutumatud (scheduled castes ja "teised mahaj\xc3\xa4\xc3\xa4nud klassid" (other backward classes) eeliseid konkurssidel hariduss\xc3\xbcsteemis ja riigiametites. J\xc3\xa4tkuvalt valmistab riigis probleeme ka kastip\xc3\xb5hine v\xc3\xa4givald.'